Χίος: 17/09/2021

Προς: 1. Διοικήτρια Γ.Ν. Χίου

Κοινοποίηση: 2η ΥΠΕ, ΠΟΕΔΗΝ, ΝΤ ΑΔΕΔΥ Χίου, Γρ. προσωπικού Νοσοκομείου Χίου

**ΑΝΑΚΟΙΝΩΣΗ-ΚΑΤΑΓΓΕΛΙΑ**

Η Διοίκηση του Γ. Νοσοκομείου Χίου, σε αγαστή συνεργασία με την κυβέρνηση της ΝΔ, με fast track διαδικασίες, προχωρά ακάθεκτη στην απαράδεκτη διενέργεια **«ηλεκτρονικής ψηφοφορίας»** για την **εκλογή αιρετών μελών στο Υπηρεσιακό Συμβούλιο** του Νοσοκομείου της Χίου.

**Η συγκεκριμένη ενέργεια δεν είναι τυχαία ούτε έχει να κάνει αποκλειστικά με τα προβλήματα που προκύπτουν από τον κορονοϊό.**  Εντάσσεται στο συνολικότερο σχέδιο για το χτύπημα της συλλογικής δράσης και οργάνωσης των εργαζομένων, για την υπονόμευση της ίδιας της λειτουργίας και δράσης των σωματείων.

Οι διατάξεις για την «ηλεκτρονική ψηφοφορία» έρχονται σε συνέχεια των ρυθμίσεων της κυβέρνησης του ΣΥΡΙΖΑ για την εισαγωγή του 50% + 1 για την απαρτία στις Γενικές Συνελεύσεις των Σωματείων, αλλά και του «χουντικής» έμπνευσης νόμου της Ν.Δ. για τον περιορισμό των διαδηλώσεων και την παρέμβαση στην εσωτερική λειτουργία των σωματείων (βλ. Ηλεκτρονικό Μητρώο).

Την ίδια στιγμή που οι υγειονομικοί αφήνονται στην τύχη τους μέσα στα Νοσοκομεία, με τεράστιες ελλείψεις σε προσωπικό και μέσα, ακριβώς την ίδια στιγμή που φουντώνουν οι εστίες αγώνα και αντίστασης απέναντι σε αυτή την πολιτική, η κυβέρνηση επιδιώκει να χτυπήσει κάθε συλλογική διαδικασία.

**Στόχο έχουν την απομόνωση των εργαζομένων, την υπονόμευση και ακύρωση κάθε ζωντανής λειτουργίας, συζήτησης και επαφής.**  Θέλουν να είναι ο καθένας μόνος του πίσω από έναν υπολογιστή, κλεισμένος στους τέσσερις τοίχους του σπιτιού του, απομονωμένος από τους συναδέλφους του, ξεκομμένος από τη συλλογική συζήτηση, τη ζωντανή διαπάλη, που είναι στοιχείο υγείας για το κίνημα. Με αυτόν τον τρόπο επιδιώκουν τη χειραγώγηση, την ενσωμάτωση και τη διάλυση του συνδικαλιστικού κινήματος.

Με τη διαδικασία της «ηλεκτρονικής ψηφοφορίας», **στην οποία δεν υπάρχει κάλπη, δεν ταυτοποιείται δια ζώσης ο ψηφοφόρος από εφορευτική επιτροπή, δεν ξέρει κανείς ποιος ψήφισε πίσω από τον υπολογιστή** και επιπλέον ανοίγει ο δρόμος για **γενικευμένη νοθεία** στις εκλογές, για τεράστιας κλίμακας **αλλοίωση και χειραγώγηση των αποτελεσμάτων.**

Τα καταστατικά των σωματείων καθορίζουν τον τρόπο οργάνωσης και λήψης των αποφάσεων, τις διαδικασίες εκλογής των εκπροσώπων σε όλα τα επίπεδα. **Δε θα δεχτούμε σε καμία περίπτωση, με αφορμή τις εκλογές των Υπηρεσιακών Συμβουλίων, να «μπει χέρι» στη λειτουργία των σωματείων.**

* Ούτε να το σκέφτονται διοίκηση και κυβέρνηση να προχωρήσουν τα απαράδεκτα σχέδιά τους.
* Να αποσυρθεί τώρα το απαράδεκτο άρθρο 13 για την «ηλεκτρονική ψηφοφορία».
* Οι απαράδεκτες διατάξεις να μείνουν στα χαρτιά.
* ΠΟΕΔΗΝ και ΑΔΕΔΥ εδώ και τώρα να πάρουν θέση και να ακυρώσουν στην πράξη κάθε απόπειρα «ηλεκτρονικής ψηφοφορίας».

**Εάν τολμήσουν, ενόψει των επικείμενων εκλογών αιρετών εκπροσώπων στο Υπηρεσιακό Συμβούλιο να προχωρήσουν σε «ηλεκτρονική ψηφοφορία», καλούμε τους υποψηφίους  εκλογικούς συνδυασμούς να αποσύρουν τα ψηφοδέλτιά τους και τους συναδέλφους να απέχουν και να μην δώσουν τα προσωπικά τους e- mail , ώστε να ακυρωθεί στην πράξη η απαράδεκτη διαδικασία.**

Για το ΔΣ

Ο Πρόεδρος Η Γραμματέας

Λαμπαδοχυτός Γιάννης Κουβαρά Ολυμπία